CELEX: 32009D0016(01)
Language: da
Date: 2009-07-02 00:00:00
Title: 2009/522/EF: Den Europæiske Centralbanks Afgørelse af 2. juli 2009 om indførelse af programmet om køb af særligt dækkede obligationer (ECB/2009/16)

4.7.2009   
            
            
               DA
            
            
               Den Europæiske Unions Tidende
            
            
               L 175/18
            
         
      DEN EUROPÆISKE CENTRALBANKS AFGØRELSE
   
   af 2. juli 2009
   om indførelse af programmet om køb af særligt dækkede obligationer
   (ECB/2009/16)
   (2009/522/EF)
   STYRELSESRÅDET FOR DEN EUROPÆISKE CENTRALBANK HAR —
   under henvisning til traktaten om oprettelse af Det Europæiske Fællesskab, særlig artikel 105, stk. 2, første led,
   under henvisning til statutten for Det Europæiske System af Centralbanker og Den Europæiske Centralbank (i det følgende benævnt »ESCB-statutten«), særlig artikel 12.1, andet afsnit, sammenholdt med artikel 3.1, første led, og artikel 18.1, og
   ud fra følgende betragtninger:
   
               (1)
            
            
               I medfør af artikel 18.1 i ESCB-statutten kan de nationale centralbanker i de medlemsstater, der har indført euroen, og Den Europæiske Centralbank (ECB) (i det følgende tilsammen benævnt »Eurosystemets centralbanker«) deltage i de finansielle markeder ved bl.a. at købe og sælge pengemarkedsinstrumenter.
            
         
               (2)
            
            
               Styrelsesrådet besluttede den 7. maj 2009 og efterfølgende den 4. juni 2009, at der i lyset af de aktuelle usædvanlige forhold i markedet skulle igangsættes et program (herefter »programmet om køb af særligt dækkede obligationer « eller »programmet«), hvorefter de nationale centralbanker og undtagelsesvis ECB i direkte forbindelse med deres modparter i henhold til deres tildelte andel kan købe belånbare særligt dækkede obligationer. Eurosystemets centralbanker agter at indføre programmet om køb af særligt dækkede obligationer gradvis, under hensyntagen til markedsforholdene og Eurosystemets pengepolitiske behov. Formålet med disse køb er at bidrage til: a) at fremme en fortsat nedgang i pengemarkedsrenterne, b) at lette finansieringsvilkårene for kreditinstitutter og virksomheder, c) at tilskynde kreditinstitutter til at opretholde og udvide deres långivning til kunder og d) at forbedre markedslikviditeten på vigtige segmenter af markedet for private gældsinstrumenter.
            
         
               (3)
            
            
               Som led i den fælles pengepolitik bør Eurosystemet centralbankers køb af belånbare dækkede obligationer under programmet indføres på samordnet måde, i overensstemmelse med bestemmelserne i denne afgørelse —
            
         TRUFFET FØLGENDE AFGØRELSE:
   Artikel 1
   Indførelse og rækkevidde af købet af særligt dækkede obligationer
   Eurosystemet har indført programmet, hvorefter Eurosystemets centralbanker skal købe belånbare særligt dækkede obligationer for et tilsigtet nominelt beløb på 60 mia. EUR. I henhold til programmet kan Eurosystemets centralbanker beslutte at købe belånbare særligt dækkede obligationer fra godkendte modparter på det primære og sekundære marked i overensstemmelse med de kriterier for belånbarhed, der er fastsat i denne afgørelse. Retningslinje ECB/2000/7 af 31. august 2000 om Eurosystemets pengepolitiske instrumenter og procedurer (1) finder ikke anvendelse på Eurosystemets centralbankers køb af særligt dækkede obligationer i henhold til programmet.
   Artikel 2
   Belånbarhedskriterier for særligt dækkede obligationer
   Særligt dækkede obligationer, som er: a) belånbare til pengepolitiske operationer som defineret i retningslinje ECB/2000/7, b) denomineret i euro og c) udstedt af kreditinstitutter med hjemsted inden for euroområdet eller af andre enheder med hjemsted inden for euroområdet, der opfylder betingelserne i punkt 4 nedenfor, såfremt de opfylder følgende supplerende betingelser:
   
               1)
            
            
               De skal enten være i) dækkede obligationer i overensstemmelse med kriterierne i artikel 22, stk. 4, i direktivet om visse institutter for kollektiv investering i værdipapirer (investeringsinstitutter) (2) (i det følgende benævnt »investeringsinstitut-konforme dækkede obligationer«) eller ii) strukturerede dækkede obligationer, som en af Eurosystemets centralbanker efter eget skøn anser for at yde en sikkerhed, der svarer til investeringsinstitut-konforme dækkede obligationer.
            
         
               2)
            
            
               Hver udstedelse af særligt dækkede obligationer skal som hovedregel være af en minimumstørrelse på 500 mio. EUR. I særlige tilfælde kan en af Eurosystemets centralbanker beslutte at købe særligt dækkede obligationer i forbindelse med en udstedelsesstørrelse under 500 mio. EUR, såfremt udstedelsen ikke er mindre end 100 mio. EUR, hvis den pågældende centralbank i Eurosystemet efter eget skøn finder, at de særlige markedsforhold eller hensyn til risikostyring gør et sådant køb nødvendigt.
            
         
               3)
            
            
               En udstedelse af særligt dækkede obligationer skal som hovedregel mindst have en rating på »AA« eller tilsvarende, afgivet af mindst et af de større ratingbureauer.
            
         
               4)
            
            
               Såfremt udstederen af de dækkede obligationer er en enhed (undtagen et kreditinstitut), der har hjemsted inden for euroområdet, gælder som betingelser, at i) sådanne enheder kun udsteder særligt dækkede obligationer og ii) at de særligt dækkede obligationer er garanteret af et kreditinstitut, der har hjemsted inden for euroområdet, på en måde, som er tilfredsstillende for den relevante nationale centralbank i Eurosystemet, eller har en sikkerhed af tilsvarende art, der lever op til de krav, som den pågældende centralbank i Eurosystemet stiller.
            
         
               5)
            
            
               De særligt dækkede obligationer skal være udstedt i henhold til gældende lovgivning for særligt dækkede obligationer i en medlemsstat inden for euroområdet. For strukturerede særligt dækkede obligationer skal lovgivningen for dokumentationsgrundlaget for de særligt dækkede obligationer være loven i en medlemsstat i euroområdet.
            
         Artikel 3
   Godkendte modparter
   Følgende er godkendte modparter i programmet om køb af særligt dækkede obligationer: a) indenlandske modparter, der deltager i Eurosystemets pengepolitiske operationer som defineret i afdeling 2.1 i bilag I til retningslinje ECB/2000/7, b) alle andre modparter oprettet i euroområdet (enten i kraft af vedtægtsmæssigt hjemsted eller gennem en filial), der anvendes af en centralbank i Eurosystemet i forbindelse med investering af dens investeringsporteføljer, der er denomineret i euro.
   Artikel 4
   Afsluttende bestemmelser
   1.   Denne afgørelse træder i kraft dagen efter dens offentliggørelse på ECB’s hjemmeside.
   2.   Denne afgørelse finder anvendelse indtil 30. juni 2010.
   
      Udfærdiget i Luxembourg, den 2. juli 2009.
      
         Jean-Claude TRICHET
         
         
            Formand for ECB
         
      
   
   
      (1)  EFT L 310 af 11.12.2000, s. 1.
   
      (2)  Rådets direktiv 85/611/EØF af 20. december 1985 om samordning af love og administrative bestemmelser om visse institutter for kollektiv investering i værdipapirer (investeringsinstitutter) (EFT L 375 af 31.12.1985, s. 3).